Megállapodás

az Európai Gazdasági Közösség és a Svájci Államszövetség között a kereskedelmi célú elektronikus adatcsererendszerekről

AZ EURÓPAI GAZDASÁGI KÖZÖSSÉG,

a továbbiakban: a Közösség, és

A SVÁJCI ÁLLAMSZÖVETSÉG,

a továbbiakban: Svájc,

együtt a továbbiakban: a szerződő felek,

MIVEL az 1987. október 5-i határozattal az Európai Közösségek Tanácsa közösségi programot fogadott el a kereskedelmi célú adatcsererendszerekről a kereskedelemben, az iparban és a közigazgatásban (a továbbiakban: Tedis program);

MIVEL az Európai Szabadkereskedelmi Társulás (a továbbiakban: EFTA) tagállamai a Közösség mellett aktívan részt vesznek az e területre vonatkozó európai és nemzetközi szabványok kidolgozásában; mivel kölcsönös érdek fűződik az együttműködésnek olyan területeken történő támogatásához, mint a CD-projekt és a távközlés;

MIVEL Svájcnak a Közösség Tedis programjához való csatlakozása megkönnyíti ezt az együttműködést, hozzájárul az új technikai akadályoknak a Közösség és az EFTA tagállamai közötti kereskedelemben való létrejöttének a megakadályozásához és a kereskedelmi adatok elektronikus cseréjének összehangolt fejlesztéséhez egész Európában;

SZEM ELŐTT TARTVA az Európai Gazdasági Térség (EGT) létrehozásáról szóló együttes nyilatkozatot, amelyet az EFTA-tagállamok miniszterei és a Közösség tagállamai, valamint az Európai Közösségek Bizottsága 1984. április 9-én Luxembourgban fogadott el,

A KÖVETKEZŐKBEN ÁLLAPODTAK MEG:

1. cikk

(1) Svájc az e megállapodásban meghatározott feltételekkel csatlakozik a Tedis programhoz. A Tedis program céljait az A. melléklet tartalmazza.

(2) E program végrehajtásáért az Európai Közösségek Bizottsága (a továbbiakban a Bizottság) felel.

2. cikk

A svájci vállalkozások – beleértve a kis- és középvállalkozásokat –, kutatóintézetek és más, Svájcban letelepedett szervezetek ugyanolyan feltételekkel nyújthatnak be pályázatokat és valósíthatnak meg szerződéseket a Tedis program keretében, mint a Közösségben letelepedett vállalkozások, kutatóintézetek és más szervezetek.

3. cikk

A Tedis program és különösen a 2. cikk szerint megkötött szerződések végrehajtásának eredményeit a szerződő felek rendelkezésére bocsátják.

4. cikk

(1) Svájcnak a Tedis programhoz való csatlakozásából adódó pénzügyi hozzájárulását annak az összegnek az arányában állapítják meg, amely évente a Közösség általános költségvetésében olyan előirányzatokra áll rendelkezésre, amelyek a Bizottságnak a programok végrehajtásából adódó pénzügyi kötelezettségei teljesítését biztosítják.

(2) A Svájc hozzájárulásának meghatározására szolgáló arányossági tényező Svájc piaci áron számított bruttó hazai terméke, és a Közösség tagállamai és Svájc piaci áron számított bruttó hazai terméke összege közötti arányból adódik. Ezt az arányt az OECD legutóbbi rendelkezésre álló statisztikai adatai alapján kell kiszámítani.

(3) A Tedis program végrehajtásához előreláthatóan szükséges összeget és Svájc becsült hozzájárulásának összegét a B. melléklet határozza meg.

(4) A Svájc pénzügyi hozzájárulására vonatkozó rendelkezéseket és szabályokat a C. melléklet határozza meg.

5. cikk

A Bizottság a Tedis programban meghatározott tevékenységek végrehajtásáról Svájcot folyamatosan tájékoztatja.

6. cikk

(1) Ez a megállapodás a Közösség Tedis programjának időtartamára jön létre.

(2) Amennyiben a Közösség a Tedis programot módosítja, ez a megállapodás kölcsönösen elfogadott feltételekkel felmondható. Svájcot a módosított program pontos tartalmáról annak a Közösség által történő elfogadását követő egy héten belül értesítik. Ha valamely szerződő fél a megállapodást fel kívánja mondani, a többi szerződő felet a Közösség határozatának elfogadását követő három hónapon belül írásban értesíti.

(3) Ha új Tedis programot fogadnak el, a megállapodás hallgatólagosan az új program időtartamával meghosszabbodik, kivéve ha azt az új program elfogadásától számított három hónapon belül bármely szerződő fél felmondja. A (2) bekezdés rendelkezései továbbra is alkalmazandók.

(4) Ha a Közösség a Tedis program meghosszabbításáról határoz, az A. és B. mellékletet a Közösség határozatával összhangban módosítani kell, kivéve ha a szerződő felek másként állapodnak meg.

(5) Az új Tedis program elfogadásának időbeli késedelme nem elegendő ok arra, hogy e megállapodást lejártnak tekintsék.

(6) A (2) és (3) bekezdés rendelkezéseinek ellenére, e megállapodást három hónapos határidővel bármely szerződő fél írásban felmondhatja. Az e megállapodás felmondásakor és/vagy lejártakor folyamatban lévő projekteket és tevékenységeket az e megállapodásban meghatározott feltételekkel azok befejezéséig folytatják.

7. cikk

E megállapodás A., B. és C. melléklete e megállapodás szerves részét képezi.

8. cikk

E megállapodást a szerződő feleknek belső rendelkezéseikkel összhangban jóvá kell hagyniuk. Ez a megállapodás az azt követő hónap első napján lép hatályba, amikor a szerződő felek értesítik egymást az ehhez szükséges eljárások befejezéséről.

9. cikk

Ez a megállapodás két-két eredeti példányban készült angol, dán, francia, görög, holland, német, olasz, portugál és spanyol nyelven, a szövegek mindegyike egyaránt hiteles.

Kelt Brüsszelben, az ezerkilencszáznyolcvankilencedik év december havának hetedik napján.

az Európai Közösségek Tanácsa részéről

Jean Vidal

Gianluigi Giola

a Svájci Államszövetség kormánya részéről

Bénédict de Tscharner

--------------------------------------------------

A. MELLÉKLET

A Tedis program céljai az 1988–1989-es időszakra:

1. a kereskedelmi célú elektronikus adatcsererendszerek fejlesztésével kapcsolatban az egyes tagállamokban végzett tevékenységek közösségi szintű összehangolása;

2. a potenciális felhasználók figyelmének felkeltése;

3. az európai hardver- és szoftvergyártók figyelmének felkeltése az elektronikus adatcsere által nyújtott lehetőségek iránt;

4. logisztikai támogatás nyújtása európai ágazati csoportok részére;

5. a kereskedelmi célú elektronikus adatcsere különleges követelményeinek figyelembevétele a tagállamokon belül, valamint a tagállamok és a Közösség között a távközlési és a szabványosítási politikákban; e célból előkészítő munkálatok folytatása;

6. a kereskedelmi célú elektronikus adatcsererendszerek megfelelőségvizsgáló központjai létrehozásához alkalmazott hardver- és szoftvertermékek támogatása;

7. megoldások keresése olyan jogi problémákra, amelyek akadályozhatják a kereskedelmi célú elektronikus adatcsere fejlődését, és annak biztosítása, hogy a versenykorlátozó szabályok a távközlési rendszerek terén ne akadályozhassák a kereskedelmi célú elektronikus adatcsere fejlődését;

8. a kereskedelmi célú elektronikus adatcsererendszerek biztonsági követelményeinek tanulmányozása a továbbított üzenet titkosságának biztosítása érdekében;

9. a Közösségben a nyelvek sokfélesége által okozott egyedi problémák tanulmányozása, és a Systran és Eurotra gépi fordítóprogramok esetleges alkalmazása során elért vagy várt eredmények felhasználási lehetőségének vizsgálata a soknyelvűség szempontjából;

10. a kereskedelmi célú elektronikus adatcseréhez szükséges speciális szoftverek fejlesztése elősegítése célszerűségének vizsgálata;

11. a kereskedelmi célú elektronikus adatcsere terén folyamatban levő vagy lehetséges ágazati projektek számbavétele, és ezek összehasonlító elemzése;

12. azon különleges követelmények meghatározása, amelyek a kereskedelmi célú elektronikus adatcsererendszerek bevezetésénél merülnek fel, és amelyeket a Közösség részvételével könnyebben oldhatnak meg;

13. a kis- és középvállalkozásoknak a kereskedelmi célú elektronikus adatcserében való aktív részvételéhez nyújtható segítség mélyreható vizsgálata;

14. kísérleti projektek esetleges támogatásának mérlegelése, amelyek fokozatos megvalósítása olyan megoldásokat részesítene előnyben, amelyeket közös érdekű, a legtöbb kereskedelmi célú elektronikus adatcsererendszerben felmerülő problémákra lehetne alkalmazni.

--------------------------------------------------

B. MELLÉKLET

Pénzügyi előirányzatok az 1989. évre

A Tedis program végrehajtásához szükséges kötelezettségvállalási előirányzat, az Edifact-titkársággal kapcsolatos utazási költségek és szakértői illetmények levonása után: 3840000 ECU.

Svájc becsült pénzügyi hozzájárulása: 147456 ECU.

--------------------------------------------------

C. MELLÉKLET

Pénzügyi szabályok

1. cikk

Ez a melléklet a megállapodás 4. cikkében említett svájci pénzügyi hozzájárulásra vonatkozó rendelkezéseket és szabályokat határozza meg.

2. cikk

(1) Svájc pénzügyi hozzájárulását az EFTA-titkárság kezeli.

(2) A Bizottság – a Bizottság és az EFTA-titkárság között egyeztetett időpontban – minden évben megküldi az EFTA-titkárságnak valamennyi EFTA-országnak a Tedis programban való részvételéről szóló mindenkori megállapodásnak megfelelő költségekhez való hozzájárulása mértékének megfelelő pénzeszközök lehívását.

(3) A hozzájárulás összegét ECU-ben és svájci frankban is kifejezik; az ECU összetételét a 3180/78/EGK tanácsi rendelet határozza meg. A hozzájárulás ECU-ben kifejezett értékét a pénzeszközök lehívásának napján határozzák meg.

(4) Az EFTA-titkárság valamennyi EFTA-országnak az éves költségekhez a velük kötött megállapodás szerinti hozzájárulását legkésőbb három hónappal azt követően utalja át a Bizottságnak, hogy a pénzeszközök lehívására vonatkozó felszólítás az EFTA-titkársághoz beérkezett. Késedelmes átutalás esetén az EFTA-titkárságnak kamatot kell fizetnie, amelynek kamatlába megfelel az esedékesség napján a Közösség tagállamaiban érvényes legmagasabb leszámítolási kamatlábnak. A kamatláb minden késedelmes hónap után 0,25 %-kal nő.

(5) A megemelt kamatlábat a késedelem teljes időszakára alkalmazzák.

(6) A pénzeszközöket az Európai Közösségek általános költségvetésére érvényes költségvetési rendelet szerint kezelik.

(7) A Tedis program pénzeszközeinek helyzetéről minden költségvetési év végén jelentést készítenek, amelyet tájékoztatásul megküldenek Svájcnak és az EFTA-titkárságnak.

--------------------------------------------------